Hverken Kjetil Strand eller Jesper Jensen fortsætter i AaB efter den igangværende sæson. Begge spillere kom til AaB før denne sæson.

Både playmakeren Kjetil Strand og højrefløjen Jesper Jensen kom til AaB på et-årige kontrakter, men med en option for yderligere et års forlængelse. I fælles forståelse er AaB og såvel Kjetil Strand som Jesper Jensen blevet enige om, at samarbejdet ophører den 30. juni 2007, oplyser klubben i en pressemeddelelse. - Både vi og de to spillere vurderer, at det er en god idé at skilles efter denne sæson, hvorfor Kjetil Strand og Jesper Jensen allerede nu kan begynde at kigge sig om efter en ny klub, siger AaB Håndbolds sportsdirektør Jan Larsen. AaB's næste kamp i Tele2 Ligaen spilles på fredag på udebane mod Skjern.